Asier Berasaluze

Asier Berasaluze Berrizbeitia, pilota arloan Berasaluze IX.a deituraz ezaguna (Berriz, Bizkaia, 1983ko abenduaren 26a) esku huskako pilotari profesional ohia da. Aurrelari aritzen zen, Aspe enpresarekin. Estatistika ofizialen arabera, 1,92 metro luze da, eta 88 kilo pisatzen zuen. Profesionaletako estreinako partida 2005eko abuztuaren 14an jokatu zuen, Mallabiko pilotalekuan; azkena, berriz, 2010eko ekainaren 29an, Mungiako pilotalekuan.

Sekulako indar eta abiadurarekin egindako sakea zuen bereizgarri (oso tanto kopuru handia egiten zuen jokaldi horrekin), eta aukera txikiena zuenean errematea bilatzen zuen. Profesionaletan bigarren mailako buruz buruko eta binakako titulu bana irabazi zuen arren, eta artean joko onean zela, beste pilotari askok bezala ekonomia krisiaren ondorioz erretiratu behar izan zuen. Profesionaletan, guztira 272 partida jokatu zituen (148 irabazi eta 124 galdu).

Kirol lorpenak

Profesionaletan 
 2009: Bigarren mailako binakako txapelduna
 2006: Bigarren mailako buruz buruko txapelduna

Amateurretan 
 2005:
 Elgetako torneoko txapelduna
 Elite torneoko lau eta erdiko txapelduna
 2003:
 Diario Vasco torneoko binakako txapeldunordea
 Elite torneoko binakako txapelduna

Erreferentziak

Kanpo loturak 
  Asier Berasaluzeren fitxa, Diario Vascoren webgunean.

Aspeko pilotariak
Bizkaiko pilotariak
Berriztarrak